CELEX: 22021D0266
Language: hr
Date: 2021-01-29 00:00:00
Title: Odluka br. 2/2021 Odbora za usluge i ulaganja od 29. siječnja 2021. o donošenju pravila o medijaciji koja će primjenjivati stranke u sporu u ulagačkim sporovima [2021/266]

19.2.2021   
               
               
                  HR
               
               
                  Službeni list Europske unije
               
               
                  L 59/48
               
            
         ODLUKA br. 2/2021 ODBORA ZA USLUGE I ULAGANJA
         od 29. siječnja 2021.
         o donošenju pravila o medijaciji koja će primjenjivati stranke u sporu u ulagačkim sporovima [2021/266]
         ODBOR ZA USLUGE I ULAGANJA,
         uzimajući u obzir članak 26.2. stavak 1. točku (b) Sveobuhvatnog gospodarskog i trgovinskog sporazuma (CETA) između Kanade, s jedne strane, i Europske unije i njezinih država članica, s druge strane („Sporazum”),
         budući da je člankom 8.44. stavkom 3. točkom (c) Sporazuma predviđeno da Odbor za usluge i ulaganja može donijeti pravila o medijaciji koja će primjenjivati stranke u sporu kako je navedeno u članku 8.20. (Medijacija) Sporazuma,
         DONIO JE OVU ODLUKU:
         
            Članak 1.
            Definicije
            Za potrebe ove Odluke primjenjuju se sljedeće definicije:
            
                        (a)
                     
                     
                        definicije u članku 1.1. (Definicije opće primjene) prvog poglavlja (Opće definicije i početne odredbe) Sporazuma;
                     
                  
                        (b)
                     
                     
                        definicije u članku 8.1. (Definicije) osmog poglavlja (Ulaganja) Sporazuma;
                     
                  
                        (c)
                     
                     
                        „suglasnost za medijaciju” znači suglasnost dana na temelju članka 3. stavka 4. ove Odluke; i
                     
                  
                        (d)
                     
                     
                        „medijator” znači fizička osoba koja provodi medijaciju u skladu s člankom 8.20. (Medijacija) Sporazuma.
                     
                  
         
            Članak 2.
            Cilj i područje primjene
            Cilj je mehanizma medijacije olakšati pronalaženje uzajamno dogovorenog rješenja sveobuhvatnim i žurnim postupkom uz pomoć medijatora.
         
         
            Članak 3.
            Pokretanje postupka
            
               1.   Stranka u sporu u bilo kojem trenutku može zatražiti pokretanje postupka medijacije. Takav se zahtjev u pisanom obliku upućuje drugoj stranci u sporu.
            
            
               2.   Zahtjev se upućuje Europskoj uniji ako se odnosi na navodno kršenje Sporazuma koje su počinila tijela Europske unije ili tijela država članica Europske unije, a tuženik nije utvrđen u skladu s člankom 8.21. (Utvrđivanje tuženika za sporove s Europskom unijom ili njezinim državama članicama) Sporazuma. Ako se zahtjev prihvati, u odgovoru se navodi hoće li Europska unija ili predmetna država članica biti stranka u sporu u postupku medijacije (1).
            
            
               3.   Stranka u sporu kojoj je zahtjev upućen razmatra zahtjev u dobroj namjeri te ga prihvaća ili odbija u pisanom obliku u roku od 10 dana od primitka zahtjeva.
            
            
               4.   Ako su stranke u sporu suglasne s postupkom medijacije, potpisuju suglasnost za medijaciju, u pisanom obliku, u kojoj se utvrđuju pravila o kojima su se dogovorile stranke u sporu i koja uključuju pravila iz ove Odluke. Suglasnost za medijaciju može uključivati dogovor o tome da se ne započinje ili ne nastavlja bilo koji drugi postupak rješavanja sporova u vezi s problemima ili sporovima koji su predmet postupka medijacije:
               
                           (a)
                        
                        
                           dok je postupak medijacije u tijeku; ili
                        
                     
                           (b)
                        
                        
                           ako su stranke u sporu postigle uzajamno dogovoreno rješenje.
                        
                     Dogovor u skladu sa stavkom 4. točkom (b) ovog članka prestaje se primjenjivati ako stranka u sporu ili obje stranke u sporu dostave pisanu obavijest o prekidu postupka medijacije u obliku pisma medijatoru i drugoj stranci u sporu.
            
         
         
            Članak 4.
            Imenovanje medijatora
            
               1.   Ako su obje stranke u sporu suglasne s postupkom medijacije, imenuje se medijator u skladu s postupkom utvrđenim u članku 8.20. stavku 3. Sporazuma. Stranke u sporu nastoje se dogovoriti o medijatoru u roku od 15 dana nakon primitka odgovora na zahtjev. Takav dogovor može podrazumijevati da se medijatora imenuje među članovima Suda osnovanog u skladu s člankom 8.27. stavkom 2. Sporazuma ili među članovima Žalbenog suda osnovanog u skladu s člankom 8.28. stavkom 3. Sporazuma.
            
            
               2.   Stranke u sporu mogu se u pisanom obliku dogovoriti o zamjeni medijatora. Ako medijator odstupi s dužnosti, nesposoban je za rad ili zbog nekog drugog razloga više ne može obavljati svoje dužnosti, imenuje se novi medijator u skladu s člankom 8.20. stavkom 3. Sporazuma i u skladu sa stavkom 1 ovog članka.
            
            
               3.   Medijator ne smije biti državljanin nijedne stranke, osim ako se stranke u sporu dogovore drukčije.
            
            
               4.   U skladu s Odlukom Odbora za usluge i ulaganja o kodeksu ponašanja za članove Suda, članove Žalbenog suda i medijatore, medijator pomaže strankama u sporu da postignu uzajamno dogovoreno rješenje.
            
         
         
            Članak 5.
            Pravila postupka medijacije
            
               1.   U roku od 10 dana od imenovanja medijatora, stranka u sporu koja je pozvala na provedbu postupka medijacije u pisanom obliku dostavlja medijatoru i drugoj stranci u sporu detaljan opis problema. Druga stranka u sporu može u roku od 20 dana od datuma primitka tog podneska u pisanom obliku dostaviti svoje primjedbe na opis problema. Bilo koja od stranaka u sporu može u svoj opis ili svoje primjedbe uključiti sve informacije koje smatra relevantnima.
            
            
               2.   Medijator može odlučiti o najprimjerenijem načinu razjašnjavanja predmetnog problema. Medijator posebno može organizirati sastanke između stranaka u sporu, savjetovati se sa strankama u sporu zajednički ili pojedinačno, tražiti pomoć odgovarajućih stručnjaka i dionika ili se s njima savjetovati te pružati strankama u sporu svu dodatnu potporu koju one zatraže. Međutim prije nego što zatraži pomoć odgovarajućih stručnjaka i dionika ili se s njima savjetuje, medijator se savjetuje sa strankama u sporu.
            
            
               3.   Medijator može ponuditi savjet i predložiti rješenje na razmatranje strankama u sporu, koje mogu prihvatiti ili odbiti predloženo rješenje ili se mogu dogovoriti o drugom rješenju. Međutim, medijator ne smije odlučivati u pogledu usklađenosti sporne mjere sa Sporazumom.
            
            
               4.   Postupak se odvija na državnom području stranke koja je stranka u sporu ili, na temelju uzajamne suglasnosti, na nekom drugom mjestu odnosno na neki drugi način.
            
            
               5.   Stranke u sporu nastoje postići uzajamno dogovoreno rješenje u roku od 60 dana od imenovanja medijatora. Do postizanja konačnog sporazuma stranke mogu razmotriti moguća privremena rješenja.
            
            
               6.   Na zahtjev stranaka medijator pisanim putem dostavlja strankama u sporu nacrt činjeničnog izvješća u kojem se navodi sažetak: (a) svake sporne mjere u tom postupku; (b) primijenjenog postupka; i (c) svakog uzajamno dogovorenog rješenja koje je postignuto kao konačni ishod postupka, među ostalim mogućih privremenih rješenja. Medijator strankama u sporu daje mogućnost da u roku od 15 dana od dostave nacrta činjeničnog izvješća iznesu primjedbe na nacrt izvješća. Nakon što razmotri primjedbe stranaka u sporu podnesene u navedenom roku, medijator strankama u sporu u roku od 15 dana od primitka primjedbi stranaka u sporu pisanim putem dostavlja završno činjenično izvješće. Činjenično izvješće ne smije sadržavati nikakvo tumačenje Sporazuma.
            
            
               7.   U skladu sa člankom 8.20. stavkom 5. Sporazuma postupak medijacije završava pisanom obavješću jedne stranke u sporu ili obiju stranaka u sporu, koja se u obliku pisma dostavlja medijatoru i drugoj stranci u sporu, i to na datum slanja te obavijesti.
            
         
         
            Članak 6.
            Provedba uzajamno dogovorenog rješenja
            
               1.   Ako stranke u sporu postignu uzajamno dogovoreno rješenje, svaka stranka u sporu poduzima mjere potrebne za provedbu uzajamno dogovorenog rješenja u dogovorenom roku.
            
            
               2.   Stranka u sporu koja provodi mjeru u pisanom obliku obavješćuje drugu stranku u sporu o svim koracima ili mjerama poduzetima radi provedbe uzajamno dogovorenog rješenja.
            
         
         
            Članak 7.
            Odnos s rješavanjem sporova
            
               1.   Postupak u okviru ovog mehanizma medijacije nije namijenjen da služi kao osnova za rješavanja sporova u okviru drugih postupaka rješavanja sporova utvrđenih u Sporazumu ili u nekom drugom sporazumu. Stranka u sporu ne smije se u drugim postupcima rješavanja sporova oslanjati na sljedeće i ne smije iznositi sljedeće kao dokaz niti tijelo koje donosi odluku smije razmatrati sljedeće:
               
                           (a)
                        
                        
                           stajališta, ustupke ili mišljenja koja je zauzela odnosno dala druga stranka u sporu tijekom postupka medijacije;
                        
                     
                           (b)
                        
                        
                           činjenicu da je druga stranka u sporu izrazila svoju spremnost da prihvati rješenje problema ili sporova koji su predmet postupka medijacije;
                        
                     
                           (c)
                        
                        
                           savjete, prijedloge ili mišljenja medijatora; ili
                        
                     
                           (d)
                        
                        
                           sadržaj nacrta činjeničnog izvješća ili završnog činjeničnog izvješća medijatora.
                        
                     
            
               2.   Podložno članku 3. stavku 4. ove Odluke, mehanizmom medijacije ne dovode se u pitanje prava i obveze stranaka i stranaka u sporu u skladu s odjeljkom F (Rješavanje ulagačkih sporova između ulagatelja i država) osmog poglavlja (Ulaganja) i dvadeset devetim poglavljem (Rješavanje sporova) Sporazuma.
            
            
               3.   Suglasnost za medijaciju stranaka u sporu i njihova uzajamno dogovorena rješenja javno su dostupni. Međutim, objavljene verzije ne smiju sadržavati informacije koje je stranka u sporu odredila kao povjerljive. Ako se stranke u sporu ne dogovore drukčije, svi su ostali koraci postupka medijacije povjerljivi, među ostalim svi savjeti i sva predložena rješenja. Međutim, bilo koja od stranaka u sporu može učiniti javno dostupnom činjenicu da je medijacija u tijeku.
            
         
         
            Članak 8.
            Rokovi
            Stranke u sporu mogu sporazumno izmijeniti sve rokove iz ove Odluke.
         
         
            Članak 9.
            Troškovi
            
               1.   Svaka stranka u sporu snosi svoje troškove sudjelovanja u postupku medijacije.
            
            
               2.   Stranke u sporu zajednički i ravnopravno dijele organizacijske troškove, uključujući naknadu i troškove za medijatora. Naknada za medijatora u skladu je s naknadom predviđenom za članove Suda u skladu s člankom 8.27. stavkom 14. Sporazuma.
            
         
         
            Članak 10.
            Vjerodostojni tekstovi
            Ova je Odluka sastavljena u po dva primjerka na bugarskom, češkom, danskom, engleskom, estonskom, finskom, francuskom, grčkom, hrvatskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom i talijanskom jeziku, pri čemu je svaka od tih verzija jednako vjerodostojna
         
         
            Članak 11.
            Stupanje na snagu
            Ova se Odluka objavljuje i stupa na snagu na dan stupanja na snagu odjeljka F (Rješavanje ulagačkih sporova između ulagatelja i država) osmog poglavlja (Ulaganja) Sporazuma, pod uvjetom da su stranke razmijenile pisane obavijesti diplomatskim putem te time potvrdile da su ispunile potrebne unutarnje zahtjeve i završile potrebne unutarnje postupke.
         
         
            Sastavljeno u Bruxellesu 29. siječnja 2021.
            
               
                  Za Odbor za usluge ulaganja
               
               
                  Supredsjedatelji
               
               Carlo PETTINATO
               Donald McDOUGALL
            
         
         
            (1)  Podrazumijeva se da, ako se zahtjev odnosi na tretman od strane Europske unije, stranka u sporu u postupku medijacije je Europska unija te je svaka predmetna država članica u cijelosti uključena u medijaciju. Ako se zahtjev odnosi isključivo na tretman od strane države članice, stranka u sporu u postupku medijacije je predmetna država članica, osim ako se njime zahtijeva da Europska unija bude stranka u sporu.